Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне
Қазақстан Республикасының Ұлттық қорынан балаларға төлем жасау мәселелері бойынша өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 1999 жылғы 1 шілдедегі Қазақстан Республикасының Азаматтық кодексіне (Ерекше бөлім):

1) 740-баптың 1-тармағының 2-тармақшасы мынадай редакцияда жазылсын:

«2) тұрғын үй төлемдерін, тұрғын үй жағдайларын жақсарту және (немесе) емделуге ақы төлеу мақсатында бірыңғай жинақтаушы зейнетақы қорынан төленетін біржолғы зейнетақы төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін есепке жатқызуға арналған банктік шоттардағы ақшаға;»;

2) 740-баптың 1-тармағының 2-1-тармақшасы мынадай редакцияда жазылсын:

«2-1) тұрғын үй төлемдерін, тұрғын үй жағдайларын жақсарту және (немесе) білім беру ақысын төлеу мақсатында бірыңғай жинақтаушы зейнетақы қорынан төленетін нысаналы жинақ төлемдерін пайдалану есебінен жинақталған тұрғын үй құрылысы жинақ ақшасы түріндегі тұрғын үй құрылысы жинақ банктеріндегі банктік шоттардағы ақшаға;»;

3) 741-баптың 2-тармақшасы мынадай редакцияда жазылсын:

«2) тұрғын үй төлемдерін, тұрғын үй жағдайларын жақсарту және (немесе) емделуге ақы төлеу мақсатында бірыңғай жинақтаушы зейнетақы қорынан төленетін біржолғы зейнетақы төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін есепке жатқызуға арналған банктік шоттардағы ақшаға;»;

4) 741-баптың 2-1-тармақшасы мынадай редакцияда жазылсын:

«2-1) тұрғын үй төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан нысаналы жинақ төлемдерін пайдалану есебінен жинақталған тұрғын үй құрылысы жинақ ақшасы түріндегі тұрғын үй құрылысы жинақ банктеріндегі банктік шоттардағы ақшаға;»;

5) 765-баптың 6-1-тармағы мынадай редакцияда жазылсын:

«6-1. Осы баптың қағидалары кепіл нысанасы болып табылатын салымдарға, сондай-ақ қайтарылуы «Тұрғын үй қатынастары туралы» Қазақстан Республикасы Заңының талаптарымен шектелген салымдарға, заңнамада тікелей көзделген жағдайларда оларды қайтаруды қоспағанда, нысаналы жинақ төлемдерін пайдалану есебінен жинақталған салымдарға қолданылмайды.».

2. 2008 жылғы 4 желтоқсандағы Қазақстан Республикасының Бюджет кодексіне:

1) 3-баптың 1-тармағы мынадай мазмұндағы 75-тармақшамен толықтырылсын:

«75) нысаналы талаптар – Қазақстан Республикасы Ұлттық қорының есепті жылдың алдындағы 18 жылдағы орташаланған инвестициялық кірісінің елу пайызы және жыл сайын осы сомаға есептелетін есепті жылдың алдындағы 18 жылдағы орташаланған инвестициялық кірісінің есебінен жыл сайын қалыптастырылатын Қазақстан Республикасы Үкіметінің он сегіз жасқа толмаған Қазақстан Республикасы азаматтары алдындағы міндеттемелері.»;

2) 21-баптың 1-тармағы мынадай редакцияда жазылсын:

«1. Қазақстан Республикасының Ұлттық қоры Қазақстан Республикасы Үкіметінің Қазақстан Республикасының Ұлттық Банкіндегі шоттарында шоғырландырылатын қаржы активтері, сондай-ақ нысаналы талаптары, Қазақстан Республикасының салық заңнамасына сәйкес айқындалатын мөлшерде пайдалы қазбаларды өндіру салығын, шикі мұнай, газ конденсаты бойынша экспортқа рента салығын, роялтиді және Қазақстан Республикасының өнiмдi бөлу бойынша үлесiн төлеу жөніндегі салық міндеттемелерін орындау есебіне заттай нысанда берілетін пайдалы қазбалар немесе оларды өткізуден түскен ақша түріндегі, сондай-ақ материалдық емес активтерді қоспағанда, өзге де мүлік түріндегі мемлекет активтері болып табылады.»;

3) 23-баптың 1-тармағының 4-тармақшасындағы «нысаналы трансферттер түрінде жұмсалады.» деген сөздер «нысаналы трансферттер түрінде;» деген сөздермен ауыстырылып, мынадай мазмұндағы
5-тармақшамен толықтырылсын:

«5) нысаналы талаптарды төлеу түрінде және аударымдармен, есепке жатқызумен және нысаналы жинақтарды төлеумен байланысты банктік қызметтерге ақы төлеу бойынша шығыстарды жабу үшін жұмсалады.».

3. «Неке (ерлі-зайыптылық) және отбасы туралы» 2011 жылғы 26 желтоқсандағы Қазақстан Республикасының кодексіне:

1) 33-бапта:

2-тармақ мынадай редакцияда жазылсын:

«2. Ерлi-зайыптылардың некеде тұрған (ерлі-зайыпты болған) кезінде жинаған мүлкiне ерлi-зайыптылардың әрқайсысының еңбек қызметiнен, кәсiпкерлiк қызметтен және зияткерлiк қызмет нәтижелерiнен түскен кіріс сомалары, ерлi-зайыптылардың ортақ мүлкiнен және ерлi-зайыптылардың әрқайсысының бөлек мүлкiнен алынған кіріс сомалары, тұрғын үй жағдайларын жақсарту және (немесе) емдеуге ақы төлеу үшін бірыңғай жинақтаушы зейнетақы қорынан төленетін біржолғы зейнетақы төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін қоспағанда, олар алған зейнетақылар, жәрдемақылар, зейнетақы жинақтары, сондай-ақ арнаулы нысаналы мақсаты жоқ өзге де ақшалай төлемдер (материалдық көмек сомалары, мертігу не денсаулығының өзге де зақымдануы салдарынан еңбек қабiлетiнен айрылуына байланысты нұқсанды өтеуге төленген сомалар және басқалары) жатады. Сондай-ақ
ерлi-зайыптылардың ортақ кіріс сомалары есебiнен сатып алынған жылжымалы және жылжымайтын мүлiк, бағалы қағаздар, пайлар, салымдар, кредиттік ұйымдарға немесе өзге де ұйымдарға салынған, жарғылық капиталдағы үлестер және ол отбасыда кімнің атына сатып алынғанына не ақшаны ерлi-зайыптылардың қайсысы салғанына қарамастан,
ерлi-зайыптылар некеде тұрған (ерлі-зайыпты болған) кезеңінде жинаған басқа да кез келген мүлiк, оның ішінде тұрғын үй жағдайларын жақсарту мақсатында бірыңғай жинақтаушы зейнетақы қорынан төленетін біржолғы зейнетақы төлемдері және (немесе) нысаналы жинақ төлемдері есебінен сатып алынған мүлік ерлi-зайыптылардың ортақ мүлкi болып табылады.».

4. Қазақстан Республикасының 2014 жылғы 4 шілдедегі
Қылмыстық-процестік кодексіне:

1) 161-бапта:

7-тармақтың бірінші және екінші абзацтары мынадай редакцияда жазылсын:

«7. Бiрiншi қажеттiлiк заттары болып табылатын мүлікке және тізбесі Қазақстан Республикасының заңнамасында айқындалатын өзге де заттарға тыйым салынбайды.

Мүлікке билік етуге уақытша шектеу, мүлікпен мәмілелер және өзге де операциялар жасауға шектеулер белгілеуге, мемлекеттік бюджеттен және (немесе) Мемлекеттік әлеуметтік сақтандыру қорынан төленетін жәрдемақылар мен әлеуметтік төлемдерді есепке жатқызуға арналған банктік шоттардағы ақшаға және (немесе) электрондық ақшаның электрондық әмияндарындағы электрондық ақшаға, тұрғын үй төлемдерін, тұрғын үй жағдайларын жақсарту және (немесе) емделуге ақы төлеу үшін бірыңғай жинақтаушы зейнетақы қорынан бөлінетін біржолғы зейнетақы төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін, жеке тұрғын үй қорынан жалға алынған тұрғын үйге ақы төлеуге арналған субсидиялар түрінде алынған, тұрғын үй құрылысы жинақ банкіндегі банктік шоттардағы ақшаға, әлеуметтік медициналық сақтандыру қорының банктік шоттардағы активтеріне, тұрғын үй төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін пайдалану есебінен жинақталған тұрғын үй құрылысы жинақ ақшасы түріндегі тұрғын үй құрылысы жинақ банктеріндегі банктік шоттардағы ақшаға, кондоминиум объектісінің ортақ мүлкіне күрделі жөндеу жүргізу мақсатында жасалатын шарттар бойынша міндеттемелердің орындалмауы туралы істер бойынша сот шешімдері негізінде өндіріп алуларды қоспағанда, кондоминиум объектісінің ортақ мүлкін күрделі жөндеуге арналған жинақтар түріндегі екінші деңгейдегі банктердегі банктік шоттардағы ақшаға, нотариус депозиті шарттарында енгізілген Мемлекеттік білім беру жинақтау жүйесі туралы» Қазақстан Республикасының заңына сәйкес жасалған білім беру жинақтау салымы туралы шарт бойынша банктік шоттардағы ақшаға, уәкілетті мемлекеттік орган лицензиядан айырған және (немесе) мәжбүрлеп тарату (қызметін мәжбүрлеп тоқтату) процесінде тұрған банктердің, сақтандыру (қайта сақтандыру) ұйымдарының, ерікті жинақтаушы зейнетақы қорларының, Қазақстан Республикасы бейрезидент-банктері филиалдарының, Қазақстан Республикасы бейрезидент-сақтандыру (қайта сақтандыру) ұйымдары филиалдарының ақшасына, жеке сот орындаушысының өндіріп алушылардың пайдасына өндіріп алынған сомаларды сақтауға арналған ағымдағы шотындағы ақшаға, инвестициялық портфельді басқарушының орындалмаған міндеттемелері бойынша, осы инвестициялық портфельді басқарушы клиенттерінің ақшасын есепке алуға арналған банктік шоттардағы ақшаға, номиналды ұстаушы функцияларын жүзеге асыратын тұлғаның орындалмаған міндеттемелері бойынша, осы номиналды ұстаушы функцияларын жүзеге асыратын тұлға клиенттерінің ақшасын есепке алуға арналған банктік шоттардағы ақшаға, қаржы құралдарымен жасалатын мәмілелер бойынша клирингтік қызметті жүзеге асыру үшін банктік шоттардағы ақшаға, сондай-ақ әлеуетті өнім берушілердің немесе өнім берушілердің «Мемлекеттік сатып алу туралы» Қазақстан Республикасының Заңына сәйкес мемлекеттік сатып алуға қатысу шеңберінде қамтамасыз ету шаралары ретінде ақша енгізуіне арналған мемлекетке сатып алу саласындағы бірыңғай оператордың банктік шотындағы ақшаға, «Қазақстан Республикасы азаматтарының төлем қабілеттілігін қалпына келтіру және банкроттығы туралы» Қазақстан Республикасының Заңына сәйкес сот арқылы банкроттық рәсімінде ақшаны есепке жатқызу үшін қаржы басқарушысының ағымдағы шотындағы ақшаға тыйым салуға жол берілмейді.».

5. 2015 жылғы 31 қазандағы Қазақстан Республикасының
Азаматтық-процестік кодексіне:

156-бапта:

1-тармақтың 1-тармақшасының бірінші және екінші абзацтары мынадай редакцияда жазылсын:

«1) жауапкерге тиесілі және оның өзіндегі немесе басқа да тұлғалардағы мүлікке тыйым салу (банктің, Қазақстан Республикасы бейрезидент-банкі филиалының корреспонденттік шотындағы ақшаға және сауда-саттық ұйымдастырушылардың сауда жүйелерінде ашық сауда-саттық әдісімен жасалған репо операциялар бойынша нысана не клирингтік ұйымның (орталық контрагенттің) кепілдік немесе резервтік қорларына жарналар, сауда-саттық ұйымдастырушылардың сауда жүйелерінде ашық сауда-саттық әдісімен және (немесе) орталық контрагенттің қатысуымен жасалған мәмілелер бойынша қамтамасыз ету болып табылатын маржалық жарналар болып табылатын мүлікке, сондай-ақ жалақы сомалары түсетін банктік шоттардағы ақшаға тыйым салуды қоспағанда) болуы мүмкін.

Міндетті зейнетақы жарналарына, міндетті кәсіптік зейнетақы жарналарына (олар бойынша өсімпұлдарға), зейнетақы активтері мен зейнетақы жинақтарына, тұрғын үй жағдайларын жақсарту және (немесе) емделуге ақы төлеу мақсатында бірыңғай жинақтаушы зейнетақы қорынан төленетін біржолғы зейнетақы төлемдеріне, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақтарға және (немесе) нысаналы жинақ төлемдеріне, мемлекеттік бюджеттен және (немесе) Мемлекеттік әлеуметтік сақтандыру қорынан төленетін, банктік шоттардағы және (немесе) электрондық ақшаның электрондық әмияндарындағы жәрдемақылар мен әлеуметтік төлемдерге, тұрғын үй төлемдеріне, жеке тұрғын үй қорынан жалға алынған тұрғын үйге ақы төлеу мақсатында төлемдер мен субсидияларды есепке жатқызуға арналған тұрғын үй құрылысы жинақ банкіндегі банктік шоттардағы ақшаға, тұрғын үй төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін пайдалану есебінен жинақталған тұрғын үй құрылысы жинақ ақшасы түріндегі тұрғын үй құрылысы жинақ банктеріндегі банктік шоттардағы ақшаға, кондоминиум объектісінің ортақ мүлкіне күрделі жөндеу жүргізу мақсатында жасалатын шарттар бойынша міндеттемелердің орындалмауы туралы істер бойынша сот шешімдері негізінде өндіріп алуларды қоспағанда, кондоминиум объектісінің ортақ мүлкін күрделі жөндеуге арналған жинақтар түріндегі екінші деңгейдегі банктердегі банктік шоттардағы ақшаға нотариус депозиті шарттарында енгізілген, «Мемлекеттік білім беру жинақтау жүйесі туралы» Қазақстан Республикасының Заңына сәйкес жасалған білім беру жинақтау салымы туралы шарт бойынша ашылған банктік шоттардағы ақшаға, Әлеуметтік медициналық сақтандыру қорының активтеріне, жеке сот орындаушысының өндіріп алушылардың пайдасына өндіріп алынған сомаларды сақтауға арналған ағымдағы шотындағы ақшаға, инвестициялық портфельді басқарушының орындалмаған міндеттемелері бойынша, осы инвестициялық портфельді басқарушы клиенттерінің ақшасын есепке алуға арналған банктік шоттардағы ақшаға, номиналды ұстаушы функцияларын жүзеге асыратын тұлғаның орындалмаған міндеттемелері бойынша, осы номиналды ұстаушы функцияларын жүзеге асыратын тұлға клиенттерінің ақшасын есепке алуға арналған банктік шоттардағы ақшаға, қаржы құралдарымен жасалатын мәмілелер бойынша клирингтік қызметті жүзеге асыру үшін банктік шоттардағы ақшаға, сондай-ақ әлеуетті өнім берушілердің немесе өнім берушілердің «Мемлекеттік сатып алу туралы» Қазақстан Республикасының Заңына сәйкес мемлекеттік сатып алуға қатысу шеңберінде қамтамасыз ету шаралары ретінде ақша енгізуіне арналған мемлекетке сатып алу саласындағы бірыңғай оператордың банктік шотындағы ақшаға, «Қазақстан Республикасы азаматтарының төлем қабілеттілігін қалпына келтіру және банкроттығы туралы» Қазақстан Республикасының Заңына сәйкес сот арқылы банкроттық рәсімінде ақшаны есепке жатқызу үшін қаржы басқарушысының ағымдағы шотындағы ақшаға және өзіне қатысты рәсімді қолдану туралы іс қозғалған немесе рәсім қолданылған азаматтың банктік шоттарындағы ақшаға тыйым салуға жол берілмейді.».

6. Қазақстан Республикасының Әлеуметтік кодексінде (қабылданбаған):

36-бапта:

2-тармақ мынадай мазмұндағы … -тармақшасымен толықтырылсын:

«…) алушының он сегіз жасқа толғаннан кейін 10 (он) жыл ішінде пайдаланылмаған нысаналы жинақтарды алушыларға бірыңғай жинақтаушы зейнетақы қорында нысаналы жинақтарды алушының атына ашылған ерікті зейнетақы жарналарын есепке алу үшін жеке зейнетақы шотына аударуға.

Нысаналы жинақтарға қатысушы немесе оны алушы қайтыс болған не хабар-ошарсыз кеткен деп танылғаны не қайтыс болды деп жарияланғаны туралы сот шешімі заңды күшіне енген жағдайларда, Қазақстан Республикасының заңнамасына сәйкес, қайтыс болған не сот шешімі бойынша хабар-ошарсыз кеткен деп танылған не қайтыс болды деп жарияланған нысаналы жинақтарға қатысушыға немесе оны алушыға нысаналы жинақтарды төлеу жүзеге асырылады.».

7. «Қазақстан Республикасындағы банктер және банк қызметі туралы» 1995 жылғы 31 тамыздағы Қазақстан Республикасының Заңына:

1) 36-баптың 2-тармағының бірінші бөлігі мынадай редакцияда жазылсын:

«2. Осы баптың 1-тармағы бірінші бөлігінің 1-тармақшасында көзделген талап қанағаттандырылмаған кезде банк (банк операцияларының жекелеген түрлерін жүзеге асыратын ұйым), Қазақстан Республикасы Ұлттық Банкінің нормативтік құқықтық актісінде айқындалған тәртіппен қарыз алушының талабы бойынша ашылған банктік шоттардағы мемлекеттік бюджеттен және (немесе) Мемлекеттік әлеуметтік сақтандыру қорынан төленетін жәрдемақылар мен әлеуметтік төлемдер түрінде қарыз алушы алатын ақшаны (электрондық ақшаны), Қазақстан Республикасы Ұлттық Банкінің нормативтік құқықтық актісінде айқындалған тәртіппен қарыз алушының талабы бойынша ашылған банктік шоттардағы алименттерді (кәмелетке толмаған және еңбекке жарамсыз кәмелетке толған балаларды күтіп-бағуға арналған ақшаны), сондай-ақ «Тұрғын үй қатынастары туралы» Қазақстан Республикасының Заңында көзделген тұрғын үй төлемдерін, жеке тұрғын үй қорынан жалға алынған тұрғын үйге ақы төлеу мақсатында төлемдер мен субсидияларды есепке жатқызуға арналған тұрғын үй құрылысы жинақ банкіндегі банктік шоттардағы ақшаны, тұрғын үй жағдайларын жақсарту және (немесе) емделуге ақы төлеу мақсатында бірыңғай жинақтаушы зейнетақы қорынан төленетін біржолғы зейнетақы төлемдерін, «Қазақстан Республикасындағы баланың құқықтары туралы» Қазақстан Республикасының Заңында көзделген тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін, тұрғын үй төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін пайдалану есебінен жинақталған тұрғын үй құрылысы жинақ ақшасы түріндегі тұрғын үй құрылысы жинақ банктеріндегі банктік шоттардағы ақшаны, кондоминиум объектісінің ортақ мүлкіне күрделі жөндеу жүргізу мақсатында жасалатын шарттар бойынша міндеттемелердің орындалмауы туралы істер бойынша сот шешімдері негізінде өндіріп алуларды қоспағанда, кондоминиум объектісінің ортақ мүлкін күрделі жөндеуге арналған жинақтар түріндегі екінші деңгейдегі банктердегі банктік шоттардағы ақшаны, Қазақстан Республикасының мемлекет-жекеменшік әріптестігі саласындағы және концессиялар туралы заңнамасына сәйкес инвестициялық шығындардың өтемақысын есепке жатқызуға арналған банктік шоттардағы ақшаны, нотариус депозиті шарттарында енгізілген ақшаны, инвестициялық портфельді басқарушының орындалмаған міндеттемелері бойынша, осы инвестициялық портфельді басқарушы клиенттерінің ақшасын есепке алуға арналған банктік шоттардағы ақшаны, номиналды ұстаушы функцияларын жүзеге асыратын тұлғаның орындалмаған міндеттемелері бойынша, осы номиналды ұстаушы функцияларын жүзеге асыратын тұлға клиенттерінің ақшасын есепке алуға арналған банктік шоттардағы ақшаны, қаржы құралдарымен жасалатын мәмілелер бойынша клирингтік қызметті жүзеге асыру үшін банктік шоттардағы ақшаны, «Мемлекеттік білім беру жинақтау жүйесі туралы» Қазақстан Республикасының Заңына сәйкес жасалған білім беру жинақтау салымы туралы шарт бойынша банктік шоттардағы ақшаны, жеке сот орындаушыларының өндіріп алушылардың пайдасына өндіріп алынған сомаларды сақтауға арналған ағымдағы шоттарындағы ақшаны, өзіне қатысты «Қазақстан Республикасы азаматтарының төлем қабілеттілігін қалпына келтіру және банкроттығы туралы» Қазақстан Республикасының Заңында көзделген тәртіппен төлем қабілеттілігін қалпына келтіру, соттан тыс немесе сот арқылы банкроттық рәсімін қолдану туралы іс қозғалған қарыз алушы-Қазақстан Республикасы азаматының банктік шоттарындағы ақшаны қоспағанда, қарыз алушының банктік шоттарындағы ақшаны даусыз тәртіппен, оның ішінде төлем талабын қою арқылы өндіріп алуды қолдануға (егер мұндай өндіріп алу банктік қарыз шартында ескертілген болса) құқылы.»;

2) 51-баптың 1-тармағының 2-тармақшасы мынадай редакцияда жазылсын:

«2) тұрғын үй төлемдерін, тұрғын үй жағдайларын жақсарту және (немесе) емделуге ақы төлеу мақсатында бірыңғай жинақтаушы зейнетақы қорынан төленетін біржолғы зейнетақы төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін есепке жатқызуға арналған банктік шоттардағы ақшаға;»;

3) 51-баптың 1-тармағының 2-1-тармақшасы мынадай редакцияда жазылсын:

«2-1) тұрғын үй төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін пайдалану есебінен жинақталған тұрғын үй құрылысы жинақ ақшасы түріндегі тұрғын үй құрылысы жинақ банктеріндегі банктік шоттардағы ақшаға, кондоминиум объектісінің ортақ мүлкіне күрделі жөндеу жүргізу мақсатында жасалатын шарттар бойынша міндеттемелердің орындалмауы туралы істер бойынша сот шешімдері негізінде өндіріп алуларды қоспағанда, кондоминиум объектісінің ортақ мүлкін күрделі жөндеуге арналған жинақтар түріндегі екінші деңгейдегі банктердегі банктік шоттардағы ақшаға;».

8. «Тұрғын үй қатынастары туралы» 1997 жылғы 16 сәуірдегі Қазақстан Республикасының Заңында:

10-2-бап:

мынадай мазмұндағы 10-28-тармақшамен толықтырылсын:

«10-28) Қазақстан Республикасының заңнамасына сәйкес тұрғын үй жағдайларын жақсарту үшін нысаналы жинақтарды пайдалану қағидаларын әзірлейді және бекітеді.».

9. «Қазақстан Республикасындағы баланың құқықтары туралы»
2002 жылғы 8 тамыздағы Қазақстан Республикасының заңында:

1) 1-бап:

мынадай мазмұндағы 16, 17, 18, 19, 20 және 21-тармақшалармен толықтырылсын:

«16) уәкілетті операторлар – тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қоры аударатын нысаналы жинақ төлемдерін есепке жатқызу үшін банктік шоттар ашуды және жүргізуді жүзеге асыратын екінші деңгейдегі банктер;

17) нысаналы жинақтар – нысаналы жинақтарды алушының нысаналы жинақтау шотында ескерілетін, Қазақстан Республикасы Ұлттық қорының есепті жылдың алдындағы 18 жылдағы орташаланған инвестициялық кірісінің және есепті жылдың алдындағы 18 жылдағы орташаланған инвестициялық кірісінің осы сомаға жыл сайын есепке жазылатын елу пайызы және Қазақстан Республикасының заңнамасына сәйкес өзге де түсімдер есебінен жинақталған ақша;

18) нысаналы жинақтау шоты – нысаналы жинақтарды алушының осы Заңға және Қазақстан Республикасының заңнамасына сәйкес бірыңғай жинақтаушы зейнетақы қорында ашылған, нысаналы жинақтар есепке алынатын және нысаналы жинақтарды төлеу жүргізілетін жеке атаулы шоты;

19) қатысушы – нысаналы талаптарға құқығы бар он сегіз жасқа толмаған Қазақстан Республикасының азаматы;

20) нысаналы жинақтарды алушы – бірыңғай жинақтаушы зейнетақы қорынан нысаналы жинақтарды алуға құқығы бар Қазақстан Республикасының азаматы;

21) нысаналы активтер – нысаналы жинақтарды, сондай-ақ осы Заңда көзделген өзге де мақсаттарға төлеуді қамтамасыз етуге және жүзеге асыруға арналған ақша.»;

2) 2-баптың 1-тармағы мынадай редакцияда жазылсын:

«1. Осы Заңның күші Қазақстан Республикасының азаматтарына қолданылады. Қазақстан Республикасының азаматы болып табылмайтын бала, егер Қазақстан Республикасының Конституциясында, осы Заңда, Қазақстан Республикасының заңдарында және Қазақстан Республикасы ратификациялаған халықаралық шарттарда өзгеше көзделмесе, Республикада азаматтар үшін белгіленген құқықтар мен бостандықтарды пайдаланады, сондай-ақ міндеттерді атқарады.»;

3) мынадай мазмұндағы 7-баптың тақырыбымен толықтырылсын:

«7-бап. Қазақстан Республикасы орталық және жергiлiктi атқарушы органдарының және Бірыңғай жинақтаушы зейнетақы қорының мемлекетте баланың құқықтарын қорғау және іске асыру мәселелерi жөніндегi өкiлеттiктерi»;

4) 7-баптың 1-тармағы:

мынадай мазмұндағы 1-2-тармақшамен толықтырылсын:

«1-2) Қазақстан Республикасының Үкіметі Нысаналы талаптар мен нысаналы жинақтарды қалыптастыру және есепке алу, нысаналы жинақтарды төлеу қағидаларын бекітеді;»;

5) мынадай мазмұндағы 7-3, 7-4, 7-5, 7-6, 7-7, 7-8, 7-9, 7-10 және
7-11-баптармен толықтырылсын:

«7-3-бап. Бірыңғай жинақтаушы зейнетақы қорының құзыреті

1. Бірыңғай жинақтаушы зейнетақы қоры нысаналы активтер мен нысаналы талаптарды есепке алуды, нысаналы жинақтарды нысаналы жинақтау шоттарына есепке алуды және есепке жатқызуды, нысаналы жинақтарды алушыға нысаналы жинақтау шотынан нысаналы жинақтарды уәкілетті операторға төлеуді, нысаналы жинақтардың қайтарылуын есепке алуды жүзеге асырады.

2. Бірыңғай жинақтаушы зейнетақы қоры:

1) нысаналы жинақтарды есепке алу үшін осы Заңда белгіленген тәртіппен және Қазақстан Республикасының Үкіметі белгілеген тәртіппен нысаналы жинақтау шоттарын ашуды жүзеге асыруға;

2) Қазақстан Республикасының Үкіметі белгілеген тәртіппен нысаналы активтер мен нысаналы талаптарды есепке алуды, нысаналы жинақтау шоттарындағы нысаналы жинақтарды есепке алуды және есепке жатқызуды, нысаналы жинақтарды алушыға нысаналы жинақтау шотынан нысаналы жинақтарды уәкілетті операторға төлеуді, нысаналы жинақтардың қайтарылуын есепке алуды жүзеге асыруға;

3) бірыңғай жинақтаушы зейнетақы қорының интернет-ресурсы және (немесе) «электрондық үкімет» веб-порталы арқылы мынадай:

қатысушыға немесе оның заңды өкіліне нысаналы талаптардың сомасы туралы;

нысаналы жинақтарды алушының сұрау салуы бойынша осы Заңның
7-7-бабында көзделген ережелерді ескере отырып, нысаналы жинақтау шоты ашылған күннен бастап кез келген сұрау салынатын күнге нысаналы жинақтардың сомасы туралы мәліметтерді төлемақы алмай ұсынуға міндетті.

Бірыңғай жинақтаушы зейнетақы қорының нысаналы талаптардың, нысаналы жинақтардың сомасы туралы ақпарат беру тәсілі бірыңғай жинақтаушы зейнетақы қорының ішкі құжаттарында айқындалады;

4) Қазақстан Республикасының заңнамасына сәйкес тұрғын үй жағдайларын жақсарту және (немесе) білім беру ақысын төлеу үшін шетел валютасындағы нысаналы жинақтарды уәкілетті операторда ашылған нысаналы жинақтарды алушылардың шоттарына, сондай-ақ қайтыс болған қатысушылар немесе нысаналы жинақтарды алушылар мұрагерлерінің Қазақстан Республикасының екінші деңгейдегі банктерінде ашылған банктік шоттарына төлеуді жүзеге асыруға;

5) Қазақстан Республикасының Үкіметі айқындайтын тәртіппен нысаналы жинақтарды есепке алу, төлеу және қайтару мәселелері бойынша уәкілетті оператормен өзара іс-қимылды жүзеге асыруға;

6) қатысушы немесе нысаналы жинақтарды алушы қайтыс болған жағдайда не соттың хабар-ошарсыз кетті деп тану не қайтыс болды деп тану туралы күшіне енген шешімдері болған жағдайда қайтыс болған не соттың шешімі бойынша хабар-ошарсыз кетті деп танылған адамның не қайтыс болды деп жарияланған қатысушының немесе нысаналы жинақтарды алушының нысаналы жинақтарын Қазақстан Республикасының заңнамасына сәйкес төлеуді жүзеге асыруға;

7) нысаналы жинақтарды алушы он сегіз жасқа толғаннан кейін 10 (он) жыл бойы пайдаланылмаған нысаналы жинақтарды алушының нысаналы жинақтарын нысаналы жинақтаушы шоттарынан бірыңғай жинақтаушы зейнетақы қорында ерікті зейнетақы жарналарын есепке алу үшін нысаналы жинақтарды алушының атына ашылған жеке зейнетақы шотына аударуға міндетті.

7-4-бап. Қатысушылар, бірыңғай жинақтаушы зейнетақы қорындағы нысаналы талаптар және нысаналы жинақтар

1. Қатысушылар тек Қазақстан Республикасының азаматтары бола алады.

2. Қатысушыларға нысаналы талаптарды есепке жазу Қазақстан Республикасының Үкіметі белгілеген тәртіппен 2024 жылғы 1 қаңтардан бастап, жыл сайын, жылына бір рет жүзеге асырылады.

2024 жылғы 1 қаңтарға дейін туған қатысушылар үшін жыл сайынғы есепке жазу саны, осы Заңда көзделген жағдайларды қоспағанда, олар
18 жасқа толғанға дейінгі қалған жылдардың санына тең болады.

2024 жылғы 1 қаңтардан бастап туған қатысушылар үшін жыл сайынғы есепке жазу, осы Заңда көзделген жағдайларды қоспағанда, олар 18 жасқа толғанға дейін жүзеге асырылады.

3. Нысаналы талаптарды есепке алу Америка Құрама Штаттарының долларымен (бұдан әрі – АҚШ доллары), нысаналы жинақтау шоттарына есепке жатқызылған нысаналы жинақтарды есепке алу АҚШ долларымен жүргізіледі.

4. Нысаналы талаптар Қазақстан Республикасының Ұлттық қорын басқару жөніндегі инвестициялық қызмет шеңберінде қатысушы он сегіз жасқа толатын жылға дейін қаржы құралдарына инвестицияланады.

5. Қатысушы он сегіз жасқа толатын жылы нысаналы жинақтар сомасы нысаналы жинақтау шотына есепке жатқызылады.

Бірыңғай жинақтаушы зейнетақы қорында нысаналы жинақтарды есепке алу үшін нысаналы жинақтаушы шоттар ашу Қазақстан Республикасының Үкіметі белгілеген тәртіппен жүзеге асырылады.

6. Нысаналы жинақтарға арналған құқық осы Заңда көзделген.

7. Нысаналы жинақтарды алушы нысаналы жинақтардың төлемдерін есепке жатқызу үшін уәкілетті операторда Қазақстан Республикасының заңнамасында белгіленген тәртіппен нысаналы жинақтардың төлемдерін есепке жатқызуға арналған шетел валютасындағы банктік шот ашады.

7-5-бап. Қатысушылардың, нысаналы жинақтарды алушылардың және олардың заңды өкілдерінің дербес деректерін жинау, өңдеу ерекшеліктері

Бірыңғай жинақтаушы зейнетақы қорының осы Заңның 7-3-бабының
2-тармағында көрсетілген міндеттемелерін орындау үшін қатысушылардың, нысаналы жинақтарды алушылардың және олардың заңды өкілдерінің дербес деректерін жинау, өңдеу олардың келісімінсіз жүзеге асырылады.

7-6-бап. Бірыңғай жинақтаушы зейнетақы қорынан нысаналы

 жинақтарды төлеу

1. Тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан нысаналы жинақтарды төлеу құқығы он сегіз жасқа толған, бірыңғай жинақтаушы зейнетақы қорында нысаналы жинақтары бар, Қазақстан Республикасының азаматтары болып табылатын адамдарға беріледі.

2. Нысаналы жинақтарға қатысушы немесе оны алушы қайтыс болған не оны хабар-ошарсыз кетті деп тану не қайтыс болды деп тану туралы соттың шешімдері күшіне енген жағдайда, қайтыс болған не соттың шешімі бойынша хабар-ошарсыз кетті деп танылған не қайтыс болды деп жарияланған нысаналы жинақтарға қатысушының немесе оны алушының нысаналы жинақтарынан төлеу Қазақстан Республикасының заңнамасына сәйкес жүзеге асырылады.

Бірыңғай жинақтаушы зейнетақы қорынан нысаналы жинақ төлемдерін есепке жатқызу үшін қайтыс болған қатысушылардың немесе нысаналы жинақтарды алушылардың мұрагерлері Қазақстан Республикасының екінші деңгейдегі банкінде шетел валютасында банк шотын ашады.

3. Осы баптың 1 және 2-тармақтарында аталған адамдарға бірыңғай жинақтаушы зейнетақы қорынан нысаналы жинақтарды төлеу Қазақстан Республикасының Үкіметі белгілеген тәртіппен нысаналы жинақтау шотында бар нысаналы жинақтар шегінде жүзеге асырылады.

4. Білім беру ақысын төлеу білім беру жинақтау сақтандыруы шартын немесе білім беру жинақтау салымы туралы шартты жасасуды көздейтін «Мемлекеттік білім беру жинақтау жүйесі туралы» Қазақстан Республикасының Заңына сәйкес бірыңғай жинақтаушы зейнетақы қорынан нысаналы жинақтар есебінен жүзеге асырылады.

7-7-бап. Нысаналы жинақтардың құпиясы

1. Нысаналы жинақтардың құпиясы нысаналы жинақтарды алушылардың нысаналы жинақтау шоттарындағы ақша қалдықтары және олардың қозғалысы туралы мәліметтерді қамтиды.

Бірыңғай жинақтаушы зейнетақы қоры нысаналы жинақтардың құпиясына кепілдік береді.

Қатысушылардың нысаналы талаптарының сомасы туралы мәліметтер құпия болып табылмайды.

2. Осы баптың 3-4-тармақтарында көзделген жағдайларды қоспағанда, қызметтік және функционалдық міндеттерін жүзеге асыруға байланысты нысаналы жинақтардың құпиясын құрайтын мәліметтерге қол жеткізген бірыңғай жинақтаушы зейнетақы қорының лауазымды адамдары, жұмыскерлері, нысаналы жинақтардың құпиясын құрайтын мәліметтерді жария етуге құқылы емес және оларды жария еткені үшін Қазақстан Республикасының заңдарына сәйкес жауапты болады.

Қазақстан Республикасының Ұлттық Банкі мен қаржы нарығын және қаржы ұйымдарын реттеу, бақылау және қадағалау жөніндегі уәкілетті орган арасында ақпарат, оның ішінде нысаналы жинақтардың құпиясын құрайтын мәліметтер алмасуды жүзеге асыру нысаналы жинақтардың құпиясын жария ету болып табылмайды.

3. Нысаналы жинақтардың құпиясы бірыңғай жинақтаушы зейнетақы қорының ішкі құжаттарында көзделген тәртіппен нысаналы жинақтарды алушыға ашылуы мүмкін.

4. Нысаналы жинақтау шоттарындағы ақша қалдықтары мен қозғалысы туралы анықтамалар:

1) іс жүргізуіндегі қылмыстық істер бойынша анықтау және алдын ала тергеу органдарына;

2) соттың ұйғарымы негізінде іс жүргізуіндегі істер бойынша соттарға;

3) прокурор санкциялаған сот орындаушысының қаулысы негізінде іс жүргізуіндегі атқарушылық құжаттар бойынша сот орындаушыларына;

4) бірыңғай жинақтаушы зейнетақы қорының қызметіне бақылау және қадағалау функцияларын жүзеге асыру шеңберінде қаржы нарығын және қаржы ұйымдарын реттеу, бақылау және қадағалау жөніндегі уәкілетті органға;

5) қарауындағы материал бойынша өз құзыреті шегінде тексеру жүргізу туралы қаулы негізінде прокурорға;

6) нотариат куәландырған сенімхат немесе сот шешімі негізінде нысаналы жинақтарды алушының өкілдеріне;

7) нысаналы жинақтарды алушының өтінішіне байланысты туындаған мәселе бойынша халықты әлеуметтік қорғау саласындағы басшылықты және салааралық үйлестіруді жүзеге асыратын уәкілетті мемлекеттік органға;

8) бірыңғай жинақтаушы зейнетақы қорының жыл сайынғы міндетті аудитін жүргізетін аудиторлық ұйымдарға;

9) нысаналы жинақтарды алушы қайтыс болған не сот шешімі бойынша хабар-ошарсыз кетті не қайтыс болды деп танылған жағдайда, мұраға құқық туралы куәлік бере отырып, сұрау салу бойынша мұрагерлерге;

10) нысаналы жинақтарды алушы қайтыс болған не соттың шешімі бойынша хабар-ошарсыз кетті не қайтыс болды деп танылған жағдайда, іс жүргізудегі мұрагерлік істер бойынша сұрау салу бойынша нотариустар мен шетелдік консулдық мекемелерге;

11) жетім балаларға, ата-анасының қамқорлығынсыз қалған балаларға арналған барлық үлгідегі ұйымдардың басшыларына мемлекеттік органдардың ақпараттық жүйелеріндегі мәліметтер және (немесе) жетім балалардың, ата-анасының қамқорлығынсыз қалған балалардың осындай ұйымдарда болғанын растайтын құжаттар негізінде берілуі мүмкін.

7-8-бап. Бірыңғай жинақтаушы зейнетақы қорының нысаналы

 активтері

1. Нысаналы жинақтарды алушының, бірыңғай жинақтаушы зейнетақы қорының, кастодиан банктің борыштары бойынша, оның ішінде аталған субъектілер таратылған және (немесе) банкрот болған жағдайларда нысаналы жинақтар мен нысаналы активтерге тыйым салуға немесе оларды өндіріп алуға жол берілмейді.

2. Нысаналы активтер:

1) тұрғын үй жағдайларын жақсарту және (немесе) білім беру ақысын төлеу үшін және Қазақстан Республикасының заңнамасына сәйкес өзге де жағдайларда нысаналы жинақтарды төлеуді жүзеге асыруға;

2) қате есепке жатқызылған нысаналы жинақтарды және өзге де қате есепке жатқызылған ақшаны қайтаруға ғана пайдаланылады.

7-9-бап. Бірыңғай жинақтаушы зейнетақы қорының нысаналы

 активтерін сақтау және есепке алу

1. Бірыңғай жинақтаушы зейнетақы қорының нысаналы активтері жалпы сомада, Қазақстан Республикасының Ұлттық Банкі мен бірыңғай жинақтаушы зейнетақы қоры арасында жасалатын кастодиан шартына сәйкес Қазақстан Республикасының Ұлттық Банкіндегі шоттарда сақталады және есепке алынады.

2. Қазақстан Республикасының Ұлттық Банкі бірыңғай жинақтаушы зейнетақы қорының нысаналы активтерін есепке алу және сақтау мақсатында шетелдік катодиандарда шоттар ашуға құқылы.

7-10-бап. Бірыңғай жинақтаушы зейнетақы қорының нысаналы

 жинақтар мен нысаналы активтер бойынша есебі мен

 есептілігі

1. Нысаналы активтерді есепке алуды жүзеге асыру және ақпараттың сенімділігін, сақталуын және рұқсатсыз қол жеткізуден қорғауды қамтамасыз ету үшін бірыңғай жинақтаушы зейнетақы қорының бағдарламалық қамтамасыз етуі түріндегі автоматтандырылған ақпараттық жүйелер пайдаланылады.

2. Нысаналы талаптардың есебін жүргізу тәртібін бақылауды қаржы нарығын және қаржы ұйымдарын реттеу, бақылау және қадағалау жөніндегі уәкілетті орган жүзеге асырады.

7-11-бап. Бірыңғай жинақтаушы зейнетақы қорының нысаналы

 активтер бойынша аудиті

Бірыңғай жинақтаушы зейнетақы қорының меншікті активтер бойынша міндетті жыл сайынғы аудиті шеңберінде аудиторлық ұйым нысаналы активтер бойынша аудитті жүзеге асырады.»;

6) 14-бап мынадай мазмұндағы 1-1-тармақпен толықтырылсын:

 «1-1. 2024 жылғы 1 қаңтардан бастап Қазақстан Республикасының әрбір азаматы он сегіз жасқа толғаннан кейін Қазақстан Республикасының заңнамасында белгіленген тәртіппен нысаналы жинақтарды төлеу түрінде алынған ақшадан тұрғын үй жағдайларын жақсартуға құқылы.»;

7) 15-бап мынадай мазмұндағы 1-1-тармақпен толықтырылсын:

«1-1. 2024 жылғы 1 қаңтардан бастап Қазақстан Республикасының әрбір азаматы он сегіз жасқа толғаннан кейін Қазақстан Республикасының заңнамасында белгіленген тәртіппен нысаналы жинақтарды төлеу түрінде алынған ақшадан білім беру ақысын төлеуге құқылы.

Білім алу ақысы, бірыңғай жинақтаушы зейнетақы қорынан білім беру жинақтау сақтандыруы шартын немесе білім беру жинақтау салымы туралы шартты жасасуды көздейтін «Мемлекеттік білім беру жинақтаушы жүйесі туралы» Қазақстан Республикасының заңына сәйкес нысаналы жинақтар есебінен жүзеге асырылады.».

10. «Қазақстан Республикасындағы тұрғын үй құрылысы жинақ ақшасы туралы» 2000 жылғы 7 желтоқсандағы Қазақстан Республикасының Заңына:

1) 3-баптың 8-тармағының жетінші абзацы мынадай редакцияда жазылсын:

«Бірыңғай жинақтаушы зейнетақы қорынан төленетін біржолғы зейнетақы төлемдерін немесе нысаналы жинақтарды пайдалана отырып тұрғын үй жағдайларын жақсарту деп тұрғын үй қатынастары және тұрғын
үй-коммуналдық шаруашылық саласындағы басшылықты және салааралық үйлестіруді жүзеге асыратын орталық атқарушы орган бекітетін, бірыңғай жинақтаушы зейнетақы қорынан төленетін біржолғы зейнетақы төлемдерін пайдалану қағидаларында не нысаналы жинақтарды пайдалануды регламенттейтін қағидаларда айқындалған мақсаттар түсініледі.»;

2) 5-баптың 1-тармағы мынадай мазмұндағы 3-1-тармақшамен және
5-тармақшадағы «жүргізу тұрғын үй құрылысы жинақ банктері қызметінің негізгі түрлері болып табылады.» деген сөздер «жүргізу;» деген сөзбен ауыстырылып, 6-тармақшамен толықтырылсын:

«3-1) мемлекеттік білім беру жинақтау жүйесіне қатысу үшін жеке тұлғалардың депозиттерін қабылдау, банктік шоттарын ашу және жүргізу;

6) тұрғын үй жағдайларын жақсарту және (немесе) білім беру ақысын төлеу үшін нысаналы жинақтарды есепке жатқызу үшін ағымдағы шоттар ашу және жүргізу тұрғын үй құрылысы жинақ банктері қызметінің негізгі түрлері болып табылады.»;

3) 5-баптың 2-тармағы мынадай мазмұндағы 6-3-тармақшамен толықтырылсын:

«6-3) мемлекеттік білім беру жинақтау жүйесі шеңберінде сенім білдірушінің мүддесінде және тапсырмасы бойынша ақшаны басқарудың сенімгерлік операциялары;».

11. «Білім туралы» 2007 жылғы 27 шілдедегі Қазақстан Республикасының Заңына:

5-бап мынадай мазмұндағы 46-28-тармақшамен толықтырылсын:

«46-28) Қазақстан Республикасының заңнамасына сәйкес, білім беру ақысын төлеу үшін нысаналы жинақтарды пайдалану қағидаларын әзірлейді және бекітеді;».

12. «Атқарушылық iс жүргiзу және сот орындаушыларының мәртебесi туралы» 2010 жылғы 2 сәуірдегі Қазақстан Республикасының Заңына:

1) 58-баптың 2-тармағының 2-тармақшасы мынадай редакцияда жазылсын:

«2) тұрғын үй төлемдерін, тұрғын үй жағдайларын жақсарту және (немесе) емделуге ақы төлеу мақсатында бірыңғай жинақтаушы зейнетақы қорынан төленетін біржолғы зейнетақы төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін есепке жатқызуға арналған банктік шоттардағы ақшаға;»;

2) 58-баптың 2-тармағының 3-тармақшасы мынадай редакцияда жазылсын:

«3) тұрғын үй төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін пайдалану есебінен жинақталған тұрғын үй құрылысы жинақ ақшасы түріндегі тұрғын үй құрылысы жинақ банктеріндегі банктік шоттардағы ақшаға;»;

3) 62-баптың 3-тармағының 2-тармақшасы мынадай редакцияда жазылсын:

«2) тұрғын үй төлемдерін, тұрғын үй жағдайларын жақсарту және (немесе) емделуге ақы төлеу мақсатымен бірыңғай жинақтаушы зейнетақы қорынан төленетін біржолғы зейнетақы төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін есепке жатқызуға арналған банктік шоттардағы ақшаға;»;

4) 62-баптың 3-тармағының 3-тармақшасы мынадай редакцияда жазылсын:

«3) тұрғын үй төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін пайдалану есебінен жинақталған тұрғын үй құрылысы жинақ ақшасы түріндегі тұрғын үй құрылысы жинақ банктеріндегі банктік шоттардағы ақшаға;»;

5) 98-баптың 14-1-тармақшасы мынадай редакцияда жазылсын:

«14-1) тұрғын үй жағдайларын жақсарту және (немесе) емделуге ақы төлеу мақсатында бірыңғай жинақтаушы зейнетақы қорынан төленетін біржолғы зейнетақы төлемдерінен, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан нысаналы жинақтардан;»;

6) 98-баптың 18-1-тармақшасы мынадай редакцияда жазылсын:

«18-1) тұрғын үй төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін пайдалану есебінен жинақталған тұрғын үй құрылысы жинақ ақшасы түріндегі тұрғын үй құрылысы жинақ банктеріндегі банктік шоттардағы ақшадан;».

13. «Мемлекеттік білім беру жинақтау жүйесі туралы» 2013 жылғы
14 қаңтардағы Қазақстан Республикасының заңына:

1) 1-баптың 3 және 4-тармақшалары мынадай редакцияда жазылсын:

«3) білім беру жинақтау сақтандыруы шарты (бұдан әрі – сақтандыру шарты) – өмірді жинақтау сақтандыруы шарты, оған сәйкес бір тарап (сақтанушы) сақтандыру сыйлықақысын, оның ішінде «Қазақстан Республикасындағы баланың құқықтары туралы» Қазақстан Республикасының Заңына сәйкес, білім беру ақысын төлеу үшін нысаналы жинақтар есебінен төлеуге міндеттенеді, ал екінші тарап (қатысушы-сақтандыру ұйымы) сақтандыру жағдайының туындауы нәтижесінде сақтандыру төлемін, оның ішінде есепке жазылған инвестициялық кірісті негізге ала отырып есептелген сақтандыру төлемін жүзеге асыруға міндеттенеді;

4) білім беру жинақтау салымы – салымшының немесе енгізушілердің жарналарын, оның ішінде «Қазақстан Республикасындағы баланың құқықтары туралы» Қазақстан Республикасының Заңына сәйкес білім беру ақысын төлеу үшін нысаналы жинақтар есебінен жарналарын, қатысушы банктің капиталдандырылған сыйақылары мен мемлекет сыйлықақысын қамтитын, салымшының қатысушы банк шотындағы ақшасы;»;

2) 11-баптың 2-тармағы:

мынадай мазмұндағы алтыншы және жетінші абзацтармен толықтырылсын:

«Бұл ретте «Қазақстан Республикасындағы баланың құқықтары туралы» Қазақстан Республикасының Заңына сәйкес білім беру ақысын төлеу үшін нысаналы жинақтар (олар болған кезде) есебінен қалыптастырылған білім беру жинақтау салымының қаражатын қатысушы банк «Қазақстан Республикасындағы баланың құқықтары туралы» Қазақстан Республикасының Заңы шеңберінде ашылған салымшының нысаналы жинақтау шотына жібереді.

Осы тармақшаның екінші бөлігінің талаптары пайда алушыда тиісті білім туралы құжатпен расталатын техникалық және кәсіптік, орта білімнен кейінгі және (немесе) жоғары білім болған жағдайда қолданылмайды.»;

3) 11-1-баптың 13-тармағының 1-тармақшасындағы «алуға» деген сөз «алуға құқылы;» деген сөздермен ауыстырылып:

мынадай мазмұндағы екінші және үшінші абзацтармен толықтырылсын:

«Бұл ретте «Қазақстан Республикасындағы баланың құқықтары туралы» Қазақстан Республикасының Заңына сәйкес білім беру ақысын төлеу үшін нысаналы жинақтар (олар болған кезде) сомасын қатысушы сақтандыру ұйымы «Қазақстан Республикасындағы баланың құқықтары туралы» Қазақстан Республикасының Заңы шеңберінде ашылған пайда алушының нысаналы жинақтау шотына жібереді.

Осы тармақшаның екінші бөлігінің талаптары пайда алушыда тиісті білім туралы құжатпен расталатын техникалық және кәсіптік, орта білімнен кейінгі және (немесе) жоғары білім болған жағдайда қолданылмайды;».

14. «Рұқсаттар және хабарламалар туралы» 2014 жылғы 16 мамырдағы Қазақстан Республикасының Заңына:

«Бірінші санаттағы рұқсаттардың (лицензиялардың) ТІЗБЕСІ» деген
№1 қосымшада:

қосымшаның 53-жолында:

мынадай мазмұндағы 29 және 30-тармақтармен толықтырылсын:

«

|  |  |  |  |
| --- | --- | --- | --- |
| «№ | Лицензияның және оны жүзеге асыру үшін лицензияның болуы талап етілетін қызмет түрінің атауы | Оны жүзеге асыру үшін лицензияның болуы талап етілетін қызметтің кіші түрінің атауы | Ескертпе |
| Қаржы саласындағы қызметті және қаржы ресурстарын шоғырландыруға байланысты қызметті лицензиялау |
| 53 | Банктік және өзге де операцияларды жүргізуге лицензия: | …29. Тұрғын үй құрылыс жинақ банктерінің тұрғын үй жағдайларын жақсарту және (немесе) білім беру ақысын төлеу мақсатында жеке тұлғалардың нысаналы жинақтарды есепке алуға арналған ағымдағы шоттарын ашуы және жүргізуі;30. мемлекеттік білім беру жинақтау жүйесіне қатысу үшін тұрғын үй құрылыс жинақ банктерінің депозиттерді қабылдауы, жеке тұлғалардың банктік шоттарын ашуы және жүргізуі. | Иеліктен шығарылмайтын; конкурс рәсімін қолдануға келмейді; лицензия беру кезінде осы Заңның 25-бабы 3-тармағы бірінші бөлігінің және 26-бабы 1,2-тармақтарының күші қолданылмайды; 1-сынып |

 ».

15. «Төлемдер және төлем жүйелері туралы» 2016 жылғы 26 шілдедегі Қазақстан Республикасы Заңына:

1) 27-баптың 3-тармағының 2-тармақшасы мынадай редакцияда жазылсын:

«2) жеке тұрғын үй қорынан жалға алынған тұрғын үйге ақы төлеу мақсатында төлемдер мен субсидияларды, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін есепке жатқызуға арналған тұрғын үй құрылысы жинақ банкіндегі банктік шоттар ашу жағдайларына қолданылмайды.

Банктің немесе банк операцияларының жекелеген түрлерін жүзеге асыратын ұйымның Қазақстан Республикасының бейрезидент банктерімен жасалған шарттардың және (немесе) Қазақстан Республикасы ратификациялаған халықаралық шарттардың талаптарын орындау шеңберінде банктік шот ашудан бас тартуына жол беріледі.»;

2) 27-баптың 10-тармағының 2 және 2-1-тармақшалары мынадай редакцияда жазылсын:

«2) тұрғын үй төлемдерін, тұрғын үй жағдайларын жақсарту және (немесе) емделуге ақы төлеу мақсатында бірыңғай жинақтаушы зейнетақы қорынан төленетін біржолғы зейнетақы төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін есепке жатқызуға арналған банктік шоттардағы ақшаға;

2-1) тұрғын үй төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін пайдалану есебінен жинақталған тұрғын үй құрылысы жинақ ақшасы түріндегі тұрғын үй құрылысы жинақ банктеріндегі банктік шоттардағы ақшаға, кондоминиум объектісінің ортақ мүлкіне күрделі жөндеу жүргізу мақсатында жасалатын шарттар бойынша міндеттемелердің орындалмауы туралы істер бойынша сот шешімдері негізінде өндіріп алуларды қоспағанда, кондоминиум объектісінің ортақ мүлкін күрделі жөндеуге арналған жинақтар түріндегі екінші деңгейдегі банктердегі банктік шоттардағы ақшаға;»;

3) 27-баптың 11-тармағының бірінші және екінші бөліктері мынадай редакцияда жазылсын:

«11. Уәкілетті мемлекеттік органдардың немесе лауазымды адамдардың банктік шот бойынша шығыс операцияларын тоқтата тұру туралы тиісті шешімдері және (немесе) өкімдері не терроризмді және экстремизмді қаржыландыруға байланысты ұйымдар мен тұлғалардың тізбесіне және (немесе) жаппай қырып-жою қаруын таратуды қаржыландыруға байланысты ұйымдар мен тұлғалардың тізбесіне, сондай-ақ террористік әрекетке қатысы бар тұлғалардың тізіміне енгізілген ұйымдар мен жеке тұлғалар туралы уәкілетті органның ақпараты негізінде ақша жөнелтушінің банктік шоты бойынша шығыс операцияларын тоқтата тұру, сондай-ақ мүлікке билік етуге уақытша шектеу қою туралы актілер негізінде мүлікке билік етуге уақытша шектеу қою, клиенттің ақшасына тыйым салу туралы актілер негізінде ақша жөнелтушінің банктік шотындағы ақшаға тыйым салу Қазақстан Республикасының заңдарында көзделген тәртіппен және жағдайларда жүзеге асырылады.

Мемлекеттік бюджеттен және (немесе) Мемлекеттік әлеуметтік сақтандыру қорынан төленетін жәрдемақылар мен әлеуметтік төлемдерді, тұрғын үй төлемдерін, тұрғын үй жағдайларын жақсарту және (немесе) емделуге ақы төлеу мақсатында бірыңғай жинақтаушы зейнетақы қорынан төленетін біржолғы зейнетақы төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан нысаналы жинақ төлемдерін есепке жатқызуға арналған банктік шоттар бойынша, тұрғын үй төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін пайдалану есебінен жинақталған тұрғын үй құрылысы жинақ ақшасы түріндегі тұрғын үй құрылысы жинақ банктеріндегі банктік шоттардағы ақшаға, жеке тұрғын үй қорынан жалға алынған тұрғын үйге ақы төлеу мақсатында төлемдер мен субсидияларды есепке жатқызуға арналған тұрғын үй құрылысы жинақ банкіндегі банктік шоттардағы ақшаға, кондоминиум объектісінің ортақ мүлкіне күрделі жөндеу жүргізу мақсатында жасалатын шарттар бойынша міндеттемелердің орындалмауы туралы істер бойынша сот шешімдерінің негізінде өндіріп алуларды қоспағанда, кондоминиум объектісінің ортақ мүлкін күрделі жөндеуге жинақтар түрінде екінші деңгейдегі банктердегі банктік шоттардағы ақшаға, инвестициялық шығындардың өтемақысын есепке жатқызуға арналған банктік шоттардағы ақшаға, сондай-ақ нотариус депозиті шарттарында енгізілген, «Мемлекеттік білім беру жинақтау жүйесі туралы» Қазақстан Республикасының Заңына сәйкес жасалған білім беру жинақтау салымы туралы шарт бойынша банктік шоттардағы ақшаға, әлеуметтік медициналық сақтандыру қорының банктік шоттардағы активтеріне, инвестициялық портфельді басқарушының орындалмаған міндеттемелері бойынша осы инвестициялық портфельді басқарушы клиенттерінің ақшасын есепке алуға арналған банктік шоттардағы ақшаға, номиналды ұстаушының функцияларын жүзеге асыратын тұлғаның орындалмаған міндеттемелері бойынша номиналды ұстаушының функцияларын жүзеге асыратын осы тұлға клиенттерінің ақшасын есепке алуға арналған банктік шоттардағы ақшаға, қаржы құралдарымен мәмілелер бойынша клирингтік қызметті жүзеге асыруға арналған банктік шоттардағы ақшаға, уәкілетті мемлекеттік орган лицензиядан айырған және (немесе) мәжбүрлеп тарату процесінде тұрған банктердің, сақтандыру (қайта сақтандыру) ұйымдарының, ерікті жинақтаушы зейнетақы қорларының ақшасына, жеке сот орындаушысының өндіріп алушылардың пайдасына өндіріп алынған сомаларды сақтауға арналған ағымдағы шотындағы ақшаға, әлеуетті өнім берушілердің немесе өнім берушілердің «Мемлекеттік сатып алу туралы» Қазақстан Республикасының Заңына сәйкес мемлекеттік сатып алуға қатысу шеңберінде қамтамасыз ету шаралары ретінде ақша енгізуіне арналған мемлекеттік сатып алу саласындағы бірыңғай оператордың банктік шотындағы ақшаға, уәкілетті мемлекеттік орган лицензиядан айырған және қызметін мәжбүрлеп тоқтату процесінде тұрған Қазақстан Республикасы бейрезидент-банктері филиалдарының, Қазақстан Республикасы бейрезидент-сақтандыру (қайта сақтандыру) ұйымдары филиалдарының ақшасына тыйым салуға, шығыс операцияларын тоқтата тұруға, мүлікке билік етуге уақытша шектеу қоюға, мүлікпен мәмілелер және өзге де операциялар жасауға шектеулер қоюға жол берілмейді.»;

4) 46-баптың 7-тармағының 5-тармақшасы мынадай редакцияда жазылсын:

«5) банктік шоттан ақшаны өндіріп алу туралы талап мемлекеттік бюджеттен және (немесе) Мемлекеттік әлеуметтік сақтандыру қорынан төленетін жәрдемақыларды және әлеуметтік төлемдерді, тұрғын үй төлемдерін, тұрғын үй жағдайларын жақсарту және (немесе) емделуге ақы төлеу мақсатында бірыңғай жинақтаушы зейнетақы қорынан төленетін біржолғы зейнетақы төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан нысаналы жинақтарды, жеке тұрғын үй қорынан жалға алынған тұрғын үйге ақы төлеу мақсатында төлемдер мен субсидияларды есепке жатқызуға арналған тұрғын үй құрылысы жинақ банкіндегі банктік шоттардағы ақшаны, нотариус депозиті шарттарында енгізілген ақшаны, тұрғын үй төлемдерін, тұрғын үй жағдайларын жақсарту және (немесе) білім беру ақысын төлеу үшін бірыңғай жинақтаушы зейнетақы қорынан төленетін нысаналы жинақ төлемдерін пайдалану есебінен жинақталған тұрғын үй құрылысы жинақ ақшасы түріндегі тұрғын үй құрылысы жинақ банктеріндегі банктік шоттардағы ақшаны, жеке сот орындаушысының өндіріп алушылардың пайдасына өндіріп алынған сомаларды сақтауға арналған ағымдағы шотындағы ақшаны, инвестициялық портфельді басқарушының орындалмаған міндеттемелері бойынша осы инвестициялық портфельді басқарушы клиенттерінің ақшасын есепке алуға арналған банктік шоттардағы ақшаны, номиналды ұстаушының функцияларын жүзеге асыратын тұлғаның орындалмаған міндеттемелері бойынша номиналды ұстаушының функцияларын жүзеге асыратын осы тұлға клиенттерінің ақшасын есепке алуға арналған банктік шоттардағы ақшаны, қаржы құралдарымен мәмілелер бойынша клирингтік қызметті жүзеге асыруға арналған банктік шоттардағы ақшаны, әлеуетті өнім берушілердің немесе өнім берушілердің «Мемлекеттік сатып алу туралы» Қазақстан Республикасының Заңына сәйкес мемлекетке сатып алу рәсіміне қатысу шеңберінде қамтамасыз ету шаралары ретінде ақша енгізуіне арналған мемлекетке сатып алу саласындағы бірыңғай оператордың банктік шотындағы ақшаны, кондоминиум объектісінің ортақ мүлкіне күрделі жөндеу жүргізу мақсатында жасалатын шарттар бойынша міндеттемелердің орындалмауы туралы істер бойынша сот шешімдерінің негізінде өндіріп алуларды қоспағанда, кондоминиум объектісінің ортақ мүлкін күрделі жөндеуге жинақтар түрінде екінші деңгейдегі банктердегі банктік шоттардағы ақшаны есепке жатқызуға арналған банктік шотқа, сондай-ақ «Мемлекеттік білім беру жинақтау жүйесі туралы» Қазақстан Республикасының заңына сәйкес жасалған білім беру жинақтау салымы туралы шарт бойынша банктік шотқа қойылған жағдайларда»;».

16. «Сәйкестендiру нөмiрлерiнiң ұлттық тiзiлiмдерi туралы»
2007 жылғы 12 қаңтардағы Қазақстан Республикасының Заңына:

11-баптың 1-тармағы:

мынадай мазмұндағы 3-8-тармақшамен толықтырылсын:

«3-8) дерекқорды қалыптастыру және ақпараттық жүйеде нысаналы жинақтарға қатысушылар мен оларды алушыларды есепке алуды жүргізу үшін бірыңғай жинақтаушы зейнетақы қорына;».

2-бап.

Осы Заң 2024 жылғы 1 қаңтардан бастап қолданысқа енгізіледі.

**Қазақстан Республикасының**

 **Президенті**